SL Uradni list Evropske unije L 107/1

UREDBA KOMISIJE (EU) št. 394/2011

z dne 20. aprila 2011

o spremembi Uredbe (ES) št. 748/2009 o seznamu operaterjev zrakoplovov, ki so 1. januarja 2006 ali pozneje izvajali letalsko dejavnost s seznama v Prilogi I k Direktivi 2003/87/ES Evropskega parlamenta in Sveta, z navedbo države članice upravljavke za vsakega operaterja zrakoplova glede razširitve sistema Unije za trgovanje s pravicami do emisije na države članice EGP-EFTA

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Direktive 2003/87/ES Evropskega parlamenta in Sveta z dne 13. oktobra 2003 o vzpostavitvi sistema za trgovanje s pravicami do emisije toplogrednih plinov v Skupnosti in o spremembi Direktive Sveta 96/61/ES (1) ter zlasti člena 18a(3)(a) Direktive,

ob upoštevanju naslednjega:

(1) Direktiva 2008/101/ES Evropskega parlamenta in Sveta (2) spreminja Direktivo 2003/87/ES zaradi vključitve letalskih dejavnosti v sistem za trgovanje s pravicami do emisije toplogrednih plinov v Evropski uniji.

(2) Uredba Komisije (ES) št. 748/2009 (3) določa seznam operaterjev zrakoplovov, ki so 1. januarja 2006 ali pozneje izvajali letalsko dejavnost v smislu Priloge I k Direktivi 2003/87/ES.

(3) Namen seznama je zmanjšati upravno breme za operaterje zrakoplovov s predložitvijo informacij o tem, katera država članica bo urejala določenega operaterja zrakoplovov.

(4) Vključitev v sistem Unije za trgovanje s pravicami do emisije je odvisna od izvajanja letalske dejavnosti iz Priloge I k Direktivi 2003/87/ES in ne od vključenosti na seznam operaterjev zrakoplovov, ki ga je sestavila Komisija na osnovi člena 18a(3) Direktive.

(5) Odločba Komisije 2009/339/ES z dne 16. aprila 2009 o spremembi Odločbe 2007/589/ES glede vključitve smernic za spremljanje in sporočanje emisij in podatkov o tonskih kilometrih iz letalskih dejavnosti (4) je bila 4. decembra 2009 vključena v Sporazum o evropskem gospodarskem prostoru s Sklepom Skupnega odbora EGP št. 148/2009 o spremembi Priloge XX (Okolje) k Sporazumu EGP (5). S tem naj bi bil zagotovljen pravočasen začetek spremljanja letalskih dejavnosti operaterjev zrakoplovov, ki jih izvajajo v državah članicah EGP-EFTA, med njimi ali med državami članicami EGP-EFTA in tretjimi državami, ki niso članice EGP.

(6) Direktiva 2008/101/ES je bila vključena v Sporazum o evropskem gospodarskem prostoru s Sklepom Skupnega odbora EGP št. 6/2011 z dne 1. aprila 2011 o spremembah Priloge XX (Okolje) k Sporazumu EGP (6).

(7) Razširitev letalskih določb o sistemu Unije za trgovanje s pravicami do emisije na države članice EGP-EFTA pomeni, da je treba upoštevati merila iz člena 18a(1) Direktive 2003/87/ES za določitev države upravljavke operaterja zrakoplovov. Določene operaterje zrakoplovov je tako treba dodeliti državam članicam EGP-EFTA v upravljanje.

(8) Uredbo (ES) št. 748/2009 je zato treba ustrezno spremeniti –

SPREJELA NASLEDNJO UREDBO:

Člen 1

Priloga k Uredbi (ES) št. 748/2009 se nadomesti s Prilogo k tej uredbi.

Člen 2

Ta uredba začne veljati tretji dan po objavi v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah. V Bruslju, 20. aprila 2011 Za Komisijo Predsednik José Manuel BARROSO

(1) UL L 275, 25.10.2003, str. 32.

(2) UL L 8, 13.1.2009, str. 3.

(3) UL L 219, 22.8.2009, str. 1.

(4) UL L 103, 23.4.2009, str. 10.

(5) UL L 62, 11.3.2010, str. 47.

(6) UL L 93, 7.4.2011, str. 35.